
«La plaça del Diamant», de Mercè Rodoreda. Adaptació: Ferran Dordal i Carlota Subirós. Dramaturgista: Ferran Dordal. Música: Clara Aguilar. Intèrprets: Clara Aguilar, Lurdes Barba, Màrcia Cisteró, Montse Esteve, Paula Jornet, Vicenta Ndongo, Neus Pàmies, Anna Pérez Moya, Alba Pujol, Vanessa Segura i Yolanda Sey. Escenografia: Max Glaenzel. Vestuari: Marta Rafa Serra. Il·luminació: Carlos Marquerie. So: Damien Bazin. Concepció sonora: Damien Bazin i Clara Aguilar. Moviment: Cecilia Colacrai. Caracterització: Imma Capell. Ajudanta d’escenografia: Paula González. Ajudanta de vestuari: Alba Paituví. Ajudanta d'il·luminació: Laura Clos “Closca”. Alumna en pràctiques del MUET (Màster Universitari d’Estudis Teatrals) Mariona Hauf. Alumna en pràctiques d’escenografia de l’ESAD (l’Escola Superior d’Art Dramàtic): Elisabet Rovira. Fotografia: David Ruano. Producció del Teatre Nacional de Catalunya i el Grec 2023 Festival de Barcelona. Equips tècnis i de gestió del TNC. Agraïments: Fundació Mercè Rodoreda - Institut d'Estudis Catalans, Maria Campillo i Maria Rosa Birulés - bpdisseny. Ajudantia de direcció: Erik Forsberg. Direcció: Carlota Subirós. Grec'23. Teatre Grec Montjuïc, Barcelona, 13 i 16 juliol 2023. Reposició: Sala Gran, Teatre Nacional de Catalunya, Barcelona, 28 setembre a 5 novembre 2023.

La Colometa del segle XXI

Qualsevol aproximació que es fa a «La plaça del Diamant» de Mercè Rodoreda (Barcelona, 1908 - Girona, 1983) porta al background que els espectadors puguin tenir de l'obra. Un background que procedeix de diferents referències. Pot ser de la lectura de la novel·la, que l'autora va escriure el 1960, quan ja era a Ginebra, i que va publicar el 1962 gràcies a la decisió amb visió de futur de Joan Sales, després de ser rebutjada pel jurat del premi Sant Jordi del 1960, on hi havia, entre altres, Josep Pla, rescatada per Joan Fuster i recomanada també per Joan Triadú.
De les discussions de correcció d'estil entre l'editor Joan Sales i Mercè Rodoreda se n'ha parlat prou (Sales era un editor en la línia del corrector d'estil anglès). I també de la caiguda proposada per Joan Sales del títol original de «La Colometa» al suggeriment de dir-ne toponímicament «La plaça del Diamant», decisió de la qual ja s'ha vist prou l'encert, un criteri que en certa manera ha manllevat ara Carlota Subirós deixant la Colometa en un segon terme i recuperant el nom de Natàlia per dotar de més força i personalitat pròpia el personatge. Cal recordar que el sobrenom de Colometa li venia imposat pel Quimet.
Molts espectadors tampoc no poden deixar de tenir present la versió cinematogràfica que va popularitzar el director Francesc Betriu amb Sílvia Munt i Lluís Homar de protagonistes, amb la versió ampliada de la minisèrie, una de les primeres pel·lícules que recuperava el català a la pantalla gran i que va provocar cues a les sales de cinema a partir del 1982 quan es va estrenar, una versió que va lligada inevitablement a la banda sonora que va comptar amb la composició del malaguanyat Ramon Muntaner.
Més endavant, el teatre recorda la versió del també desaparegut Joan Ollé, juntament amb Carles Guillèn, amb les actrius Mercè Pons, Montserrat Carulla i Rosa Renom, el 2004. O encara la versió que el 2007 va fer Josep Maria Benet i Jornet a la mateixa sala Gran del Teatre Nacional de Catalunya, dirigida per Toni Casares i protagonitzada per Silvia Bel. I encara més recent, el 2019, Paco Mir, de Tricicle, hi va tornar, amb una versió amb la companyia Eòlia, als teatres Victòria i Poliorama, amb set joves intèrprets i música de Jofre Bardagí. I no són aquestes les úniques “places del Diamant” perquè també se n'han fet pensant en el públic més jove, tenint en compte que és una novel·la de capçalera dels estudiants d'institut. I és que «La plaça del Diamant» és inesgotable. I com deia Ramon Muntaner, en la lletra de la peça més emblemàtica de la seva banda sonora: «Quan la cançó s'acabi, / una altra en començarà, / car tot gira com els valsos / de la plaça del Diamant».
Carlota Subirós parteix segurament de totes aquestes referències, però en fa una lectura nova, moderna, del segle XXI, conceptual, minimalista i profunda a la vegada. La dota d'una mirada contemporània, prescindint com va fer l'editor Joan Sales del sobrenom de la Colometa, recuperant, com deia abans, el personatge de la Natàlia i mutiplicant-la per onze Natàlies de diferents generacions, onze intèrprets, inclosa la compositora Clara Aguilar fusionada amb elles, i amb la nova banda sonora en directe, per oferir una visió coral, polifònica, del personatge més vinculat a l'obra de Mercè Rodoreda.
Un personatge, el de la Natàlia, que no és només el mirall de la memòria de l'època convulsa dels anys trenta del segle passat i de la guerra civil, sinó també, en aquesta versió de Carlota Subirós i Ferran Dordal, el mirall del passat més recent i fins i tot del present de moltes altres Natàlies que viuen, com la Colometa, la il·lusió de la joventut, l'esperança de viure millor, la decisió de triar l'home de tota la vida ni que sigui amb un trencament, l'estroncament d'un projecte de futur, l'opressió engabiada en un pis convertit en colomar, el fantasma de la “pobra Maria” que qui sap si només existeix en la ment del Quimet, la càrrega dels embarassos i de les dues criatures, les feines precàries, el maltractament del vencedor sobre el vençut, la temptació de posar fi a tot, el símbol del salfuman, la idea del daltabaix del terrat com a única sortida, l'ham salvador del botiguer de queviures... I tot això girant sempre, com el vals, al voltant d'un espai petit, en una plaça com la plaça del Diamant d'un barri menestral com el de Gràcia que l'obra de Rodoreda ha convertit en universal. Són encara no dues hores d'una emoció intensa que colpeix espectadors de totes les generacions.
El muntatge de Carlota Subirós és nítid i transparent. L'escenografia de Max Glaenzel emmarca aquesta nitidesa en una gran càpsula blanca. La il·luminació de Carlos Marquerie dota de calidesa segons quins passatges. L'atrezzo és com un personatge més de la trama que les mateixes actrius munten primer i desmunten després delicadament, com si endrecessin unes golfes: cada objecte, una memòria; cada memòria, un record.
La vaixella, els coberts, les copes de vidre, les nines, les balances de ca l'adroguer, les flors que fan rams, les gàbies del colomar, la motocicleta del Quimet, el fusell de guerra, el matalàs emprat cap al front, els cubells de l'aigua, el senalló de les taronges que marquen el sotrac de la notícia de la mort, els pots de les veces, l'escampall de les veces, el crec crec del trepitjar de les veces... Un atrezzo que acompanya l'intens monòleg interior de la Natàlia i que les onze actrius es reparteixen alternant els passatges del relat d'una edat a una altra, d'un record a un altre, d'una memòria a una altra.
Carlota Subirós i tota la companyia han viscut una experiència immersiva en l'obra de Mercè Rodoreda, n'han descobert els trets més colpidors, els pensaments més feliços i els retrets més esgarrinxadors. L'han segellat amb el crit esgarrapador quan Natàlia fa un grafit amb un ganivet a la vella casa del colomar. El desengany, la tristesa, l'odi, la venjança, l'estimació, l'angoixa, la por, l'esperança, en les paraules de Rodoreda, eleven la profunditat amb cadascuna de les intervencions.
Hi ha la veu ferma de la maduresa de Lurdes Barba, la calidesa de Màrcia Cisteró, la vivesa de Montse Esteve, la franquesa de Paula Jornet, la placidesa de Vicenta Ndongo, la duresa de Neus Pàmies, la ingenuïtat volàtil d'Anna Pérez Moya, la lúcidesa d'Alba Pujol, la serenor de Vanessa Segura, la valentia de Yolanda Sey i l'onzena veu, la musical de Clara Aguilar, que sembla que es vulgui fondre amb el so del cargol de mar, que simbolitza el so que escolta la Natàlia en un dels passatges de la novel·la, i que Clara Aguilar deixa, en clau d'obertura, presidint l'escenari, com un testimoni del que els espectadors escoltaran i del que viuran, com una remor que ve de lluny però que és encara molt present.

Andreu Sotorra, Clip de Teatre, 6 octubre 2023

Plaça del Diamant líquida i fluïda

Una novel·la històrica apel·la a la terra de les trinxeres, a la misèria de les molles de pa, a la concreció de la paraula. Carlota Subirós (i amb el suport de Ferran Dordal, a la dramatúrgia) proposa una versió líquida, que flueix, constantment. La música en directe de Clara Aguilar no és descriptiva, si no ambiental, que predisposa a rebre les alenades de vida a cop de rèplica compartida. I és que al costat d'Aguilar, hi ha unes altres deu intèrprets a l'escenari però que, tot i la potent coralitat, només ho fan per centrar-se amb la veu de la Natàlia, la que Rodoreda va utilitzar per estirar tot el fil de la història. El codi per avançar la trama és prou simple i atrapa l’espectador durant més de dues hores.

Joan Ollé també en va fer versió que unificava la trama en la veu de la protagonista (primer amb tres actrius i finalment amb una de sola). Ara, aquesta primera coproducció del Grec amb el TNC revisita una peça que el TNC ja havia produït, representada en format espectacular el 2007. La veu d'aquesta novel·la es manté latent en la memòria col·lectiva, Sigui per les funcions i adaptacions cinematogràfiques o perquè encara és una novel·la que es llegeix a Batxillerat.

A l’Amfiteatre Grec, el traginar de les intèrprets és constant. Com una dona abnegada que la proclamació de la República la va il·lusionar quasi tant com l’entrada dels coloms al terrat (o sigui, que més aviat, poc) i que va patir la incomprensió del seu company i dels amos de la casa on servia només per l’odi que es professaven entre ells. Carlota Subirós ensenya la noia fràgil però també resilient, que procura ser feliç i compartir-ho amb els qui estima. Però que no dubta en prendre les decisions dures que facin falta per resoldre, sense consultar-ho a ningú, allò que ja comprèn que és insostenible. Aguanta els petits maldecaps però no tolera els grans maldecaps.

La proposta escènica sap conjugar bé la paraula de Rodoreda que dringa constant, amb unes rèpliques que s’encadenen i que quasi no dialoguen d’entre les onze actrius tot voltant per l’escenari. Es completa amb un espai sonor i una coreografia constant d moviment d’objectes (des del caracol de mar del principi, a l’embut, la rosa de Jericó, la clau perduda o el rellotge del company) que reben un retró específic. Com si fos una ofrena, tots aquests objectes es va col·locant al prosceni, com qui disposa l’esquelet emocional. Al fons, la moto de’n Quimet es desplaça sense engegar-la o es construeix i desmunta el colomar, amb un obrir i tancar d’ulls. Mentre, es va embrutint el blanc de la puresa i ingenuïtat d’una òrfena de mare que es pensa que les dones es trenquen e el llit de noces. I plora per la por del què pot passar.

La Rodoreda més fosca, dels deliris i de les llums blaves que esclatarà més tard en peces molt més amargues com La mort i la primavera o Quanta, quanta guerra se la insinua en el passejar desesperat, fugint dels seus fantasmes, i de l’ombra de la Colometa que va ser en la joventut. Ho viu la nit que casa la filla, tancant un cercle vital. Aquesta posada en escena de La plaça del Diamant, commou tot i que se sàpiga cada un dels passatges i sorprèn en els episodis de la grisor quotidiana, que sovint són obviats i ara s’expressen amb els gestos mecànics de parar la taula. Ressoni o no, en la soledat el caragol de mar.
Jordi Bordes, Recomana, 14 juliol 2023

Un colomar de Natàlies

He anat al Teatre Grec a veure La plaça del diamant (segona funció) i m’ha passat el que em temia: he plorat com una magdalena. Em sembla que no he estat l’únic, no ho dic perquè hagi sentit somicar (de fet, el públic ha estat callat i xuclat tota l’estona), sinó perquè he vist gent eixugar-se els ulls en acabar la funció. ¿Com puc fer una crítica d’un espectacle que m’ha desarmat així? Ho provaré.

Els que ja tenim una certa edat portem al fons de la retina aquelles cares joves de Lluís Homar (Quimet) i Sílvia Munt (Natàlia), protagonistes d’aquella pel·lícula de Francesc Betriu que alguns vam veure de nens, l’any 1982. Després s’han fet adaptacions teatrals de la novel·la, la de Toni Casares amb Sílvia Bel el 2007 o la de Joan Ollé amb Lolita Flores l’any 2014, però la primera impressió va ser molt forta, i en el meu cas va ser una impressió infantil que no vaig poder esborrar del tot les vegades que he llegit la novel·la.

Ara la proposta de Carlota Subirós m’ha ajudat a superar aquella fixació, perquè la Colometa s’ha multiplicat com els coloms que avui poblen Barcelona. La directora renuncia a la pretensió de trobar un nou rostre icònic per a la Colometa, defugint la temptació de buscar una actriu que avui pogués encarnar-la. I s’ha proposat d’obrir el personatge com una magrana, amb un cor d’onze veus i identitats diferents que fan ressonar el personatge en cadascun de nosaltres. Clara Aguilar (compositora que actua en directe), Lurdes Barba, Màrcia Cisteró, Montse Esteve, Paula Jornet, Vicenta Ndongo, Neus Pàmies, Anna Pérez Moya, Alba Pujol, Vanessa Segura i Yolanda Sey han assumit una coralitat que els permet respirar i dir molt més text i més ràpid que si la feina hagués recaigut en una sola actriu. La partitura demana una concentració absoluta, perquè s’ha d’executar com una orquestra en la qual totes les actrius són solistes quan prenen la paraula. Vet aquí onze intèrprets, deu actrius i una compositora, que van engalzant una frase rere l’altra amb un ritme que permet concentrar, en poc menys de dues hores, el gruix de la novel·la.

La tria de fragments que Ferran Dordal i Carlota Subirós han extret de La plaça del diamant està feta amb cirurgia fina i un gran respecte pel text original (no s’han inventat ni una frase per cosir el relat, per bé que a alguna actriu jove se li ha escapat de dir ‘per la tarda’ en lloc de ‘a la tarda’). No es deixen res important i fins i tot m’han fet redescobrir algun capítol que tenia oblidat, com l’escena pertorbadora en què la Natàlia, ja acabada la guerra, torna a entrar a una església, on no havia posat els peus des del dia del seu casament. Tots els feligresos, com ànimes vençudes, estan capcots i ajupits i no veuen les boletes, de color de raïm blanc, que es van rosant de mica en mica i es van fent vermelles. I es van escampant, diu, “ja fetes de sang i amb olor de sang, amb olor de sang que feia fugir l’olor de l’encens. Només olor de sang que és olor de mort i ningú no veia el que jo veia perquè tothom estava amb el cap baix”. La Natàlia viu una al·lucinació, que és també acústica, amb un cant d’àngels enrabiats que venen a recordar les ànimes dels soldats morts a la guerra. És la veu d’una dona que ha baixat als inferns i n’ha tornat descalça i viva. Som molt lluny de la imatge de toia fleuma, innocent i sentimental a què s’ha reduït la figura de la Colometa.

Carlota Subirós ha sabut delinear bé el perfil del Quimet, un maltractador de manual i condemnat després per la guerra a fer una mena de ghosting permament, i també ha volgut ressaltar, per contrast, la bondat del Mateu, un amic del Quimet amb qui la Natàlia té una relació especial, que en la novel·la només està subtilment insinuada però que la dramatúrgia ha subratllat bé.

És el primer muntatge que Subirós ha estrenat al Teatre Grec i s’ha sabut acompanyar d’un bon equip. L’escenografia de Max Glaenzel permet desplegar la vida de la Natàlia com un gabinet de curiositats, del qual van emergint objectes sobre un fons blanc que es convertiran en derelictes d’un naufragi fins a ser literalment escombrats al final de la funció. Carlos Marquerie i Laura Clos ‘Closca’, que signen la il·luminació, ajuden a puntuar el relat creant atmosferes que no ens distreuen del text, una virtut que també té la presència musical de Clara Aguilar en escena; Cecilia Colacrai, encarregada del moviment, ha creat moments de gran bellesa coreogràfica, per bé que la solució de la directora d’apinyar totes les actrius en el moment del crit final de la protagonista i fer-les xisclar a l’uníson no acaba de funcionar. És un crit que es desinfla en lloc d’alliberar tota aquella ràbia retinguda que Natàlia porta a les entranyes.

Amb un repartiment tan extens, el repte és aconseguir una excel·lència homogènia entre totes les actrius. En la funció de diumenge passat, posposada dos dies després de l’estrena per raons logístiques, vam veure més segures les actrius veteranes: Lurdes Barba, Màrcia Cisteró, Vicenta NDongo i Montse Esteve. L’espectacle necessita més hores de vol per agafar la seguretat que demana aterrar a la Sala Gran del Teatre Nacional, un escenari que pot jugar a favor de la funció, perquè disposaran d’una caixa immensa per desplegar escenografia i moviments. Hi anirem per explicar-vos-ho.
Bernat Puigtobella, Núvol, 17 juliol 2023
'La plaça del Diamant': onze rostres per a una sola Natàlia

El terra de l’escenari de la Sala Gran, d’un blanc lluminós, és com un gran llenç ribetat també de blanc on, al llarg de la funció i sense pausa, onze actrius dipositen objectes relacionats amb l’obra per configurar-ne un gran quadre. Des d’un cargol de mar on ressona la maror fins als rams de flors. Des de les cassoles de la cuina fins als plats i les copes de la vaixella d’on la Natàlia anava a fregar. Des de ninos nadons fins al rellotge del Quimet. I al fons, sense moure’s, la seva moto. Un espai poètic i un plantejament dramatúrgic de gran plasticitat al qual cal sumar una càlida banda sonora en directe (Clara Aguilar) i un constant moviment de les actrius per acompanyar la recitació del text. Un text purament narratiu, sense diàlegs, en una dramatúrgia que potencia els aspectes més íntims del relat per damunt de les bases històriques.

La mirada de Carlota Subirós sobre l’obra més famosa de Mercè Rodoreda, La plaça del Diamant, fa palès que de Natàlies, n’hi havia moltes en aquell món. Onze Natàlies, doncs. Totes per a una i una per a totes. La gran protagonista del teatre català, la Colometa, es fon en onze protagonistes. Onze rostres. Onze actituds per explicar la història d’aquella noia obedient i submisa, colpida per la vida i per l’entorn en un temps de guerra i fam. Onze Natàlies que no paren amunt i avall, de dreta a esquerra, de dalt a baix en una constant coreografia de moviment tot passant-se el testimoni del relat de l’una a l’altra. Una polifonia en la qual cadascuna ha d’aprofitar-ne els fragments, les frases que li hagin tocat en sort per transmetre les vivències de la protagonista. I certament que el relat arriba amb tota la intensitat d’un audiollibre ben il·lustrat i magníficament servit per un conjunt homogeni d’actrius, només diferenciades per la millor precisió i projecció de la veu de les més veteranes (Lurdes Barba, Marcia Cisteró, Montse Esteve) o per l’elegància en el moviment d’Anna Pérez Moya.
Santi Fondevila, ARA, 1 octubre 2023

Totes les veus que fan una única veu

Ara que el gran Terenci Moix torna a estar de plena actualitat gràcies a una polèmica sèrie documental, cal recordar que de tant e n tant, l’admirable autor d’ “El dia que va morir Marilyn” també sabia com ficar la pota a l’hora d’emetre sentencies sobre obres o personatges aliens. I potser mai no ho va fer tant com quan va tenir la gosadia de qualificar com a “bleda” la Natalia, la Colometa de “La plaça del Diamant”, sense adonar-se’n de fins a quin punt aquella temerària definició n’anava d’errada. Sense percebre fins a quin punt Mercè Rodoreda havia assolit un cim literari, tot creant  amb la Natalia /Colometa el personatge d’una dona complexament polièdrica, capaç de convertir el seu sovint dolorós itinerari vital particular en un itinerari d’abast universal, i de projectar-lo més enllà de la temporalitat històrica en la qual la situa la novel·la, i que la converteix alhora en inestimable i colpidor testimoni i víctima d’una època de la qual tots i totes nosaltres en som hereus.  

És per això mateix, pel que una creadora tan potent i sempre tan oberta a córrer riscos creatius com ara ho és Carlota Subirós ha decidit esborrar de l’escenari de la seva adaptació de la novel·la aquells referents visuals i temporals amb els quals associem des de sempre el personatge. I ha decidit esborrar també la possibilitat d’identificar-la amb un únic rostre i un únic cos al llarg de la representació, i atorgar-li el color de pell i l’edat d’una única actriu. Subirós porta així fins al límit i situant-ho a una altra dimensió allò que va començar a fer Joan Ollé fa gairebé dues dècades, quan va dividir en tres veus al monòleg de la Colometa (les de Montserrat Carulla, Mercè Pons i Rosa Renom) abans que Lolita tornés a apropiar-se en solitari del personatge. “La Colometa potser som tots nosaltres”, deia llavors Ollé, emetent d’aquesta manera un judici que incloïa doncs també la possibilitat d’anar més enllà del gènere, tot i que aquest resulti alhora absolutament definitori, quan es tracta de valorar la forma com l’esmentat itinerari vital de la Natalia està sotmès als rols que li ha tocat anar assumint, tant en temps de guerra com en temps de pau.

Subirós deixa de banda l’èpica, la temptació costumista o les banderes polítiques que onegen a l’aire a mesura que canvien els règims, les dictadures monàrquiques esdevenen fugaços somnis igualitaris i republicans, la guerra s’emporta éssers essencials, i la duresa de la postguerra converteix una ja mítica ampolla de salfumant en l’única terrible porta que et pot fer escapar de la fam i la misèria més absoluta. Aquests ben legítims recursos amb els quals se’ns ha presentat la Colometa en ocasions anteriors, estarien del tot fora de lloc en l’aparentment neutre i del tot blanc escenari  que ha dissenyat Max Glaenzel. Un espai que l’esplèndida il·luminació de Carlos Marquerie anirà dotant de les més diverses textures i coloracions, fins arribar a la subjugant emotivitat d’aquell tram final que Rodoreda culmina de forma tan magistral com gairebé enigmàtica amb la paraula “contents”, atorgant-li així a la paraula una complexitat comparable a la de qui la pronuncia. En el cas del muntatge de Subirós, deixant que la paraula reconfortant surti de l’onzena de goles que poc abans s’han unit per deixar anar alhora un cèlebre crit que és també resum de tota l’existència prèvia a aquest “contents”.  En altres moments d’aquesta tan notable proposta a la qual potser només li sobra algún excesiu apunt coreogràfic, Subirós ha  fet que la seva onzena d’excel·lents actrius (una excel·lència encara un xic descompensada; les vibracions més intenses recauen de moment  en les Colometes més veteranes) cobreixi el blanc sòl escenogràfic d’objectes, vaixelles, flors i robes que han jugat un paper important en cada etapa de la vida de la protagonista. Però arribat el tram final, la directora vol que tot l’espai adopti una gairebé nua i  fascinant simetria que visualitza també de forma ben reeixida el punt vital en el qual Rodoreda s’acomiada del seu personatge, aquí molt ben acompanyat musicalment per Clara Aguilar. Sense cap mena de dubte, després de veure l’imprescindible muntatge de Subirós, fins i tot Terenci Moix  s’hagués vist  obligat a rectificar, i a tornar a llegir-se la magnífica obra de Rodoreda, tan ben sintetitzada per Ferran Dordal i la mateixa Carlota.
Ramon Oliver, Recomana, 3 octubre 2023
Una plaça contemporània

Carlota Subirós, directora i coadaptadora amb Ferran Dordal de La plaça del Diamant que es pot veure al TNC fins al 5 de novembre, no ha volgut recrear en llenguatge pròpiament dramàtic les diferents situacions de la novel·la de Mercè Rodoreda, sinó que ha apostat per mantenir el monòleg interior de la protagonista. Aquí el que compta és la veu que passa d’una dona ‒una edat, un timbre, una presència‒ a una altra.

La proposta, marcada per la coralitat i la polifonia, se sosté sobre quatre pilars: la paraula, la música, la plàstica i el moviment. La suma multidisciplinària en clau contemporània es posa al servei de la literatura ‒la supressió de determinats fragments de la novel·la, tractada pels adaptadors amb un respecte reverencial, no sacrifica res del sentit‒. D’altra banda, tal com apuntava Bernat Puigtobella a la seva crítica de l’espectacle, es renuncia a la pretensió de trobar un nou rostre icònic per a la Colometa i s’opta, en canvi, per onze intèrprets ‒deu actrius i la compositora Clara Aguilar‒ que s’aniran prenent el relleu. Repartida entre totes elles, la veu de la Colometa ens arriba nítida i estremidora.

Després que Aguilar deixi un caragol de mar en primer terme i es posi rere el teclat, fent així ben palesa la importància de la música i de l’espai sonor, una magnífica Alba Pujol ‒la dicció reflexiva, projectada; el cos rendit al pes de l’evocació‒ enfilarà la narració d’aquell primer ball a les festes de Gràcia. Anna Pérez Moya aporta, amb la seva evolució coreografiada, la plasmació d’una il·lusió que ben aviat es veurà truncada; la respiració, amplificada, anticipa l’ofec vital.

Totes i cadascuna de les intèrprets, vestides per Marta Rafa Serra en un codi elegantment urbà i contemporani, tenen moments àlgids i passatges textuals rellevants. Per més que no hi hagi cap línia temàtica que estigui assignada a una sola actriu, sí que és possible resseguir una sèrie de constants. Vanessa Segura assumeix fragments relatius a la criança ‒“la llet és molt senyora”‒ i la ingratitud de la feina de netejadora. El treball vocal recau sobretot en Neus Pàmies, que lidera el cant, amb Paula Jornet i Yolanda Sey com a principals còmplices. Aquesta darrera s’ocupa, en bona part, de descriure el desori ‒ben kafkià, com el volia Rodoreda‒ dels coloms. Tant Lurdes Barba, que té un especial protagonisme en la rememoració de l’esclat de la República i que ens sacseja amb un trencat “Vola, Colometa!”, com Montse Esteve i Vicenta Ndongo aporten intensitat i solatge, un to viscut que emociona. Una enorme Màrcia Cisteró brega amb la preocupació pels fills ‒“flors mal cuidades”‒, la misèria extrema de la postguerra i el duríssim episodi del salfumant; quan es posa a “plorar com si fos una qualsevol cosa”, ens arrossega a tots en el seu plant.

En paral·lel a la paraula que no cessa, hi ha una part de performance instal·lativa ‒el disseny d’espai va a càrrec de Max Glaenzel‒ que es posa en marxa quan algunes de les intèrprets col·loquen sobre el blanc impol·lut una ofrena de flors vermelles i rosades. Anirà prenent possessió de l’escenari una estesa d’objectes heterogenis, tots ells esmentats en algun moment de la novel·la ‒nines, vaixella, eines d’ebenisteria, el rellotge del Quimet, la balança de l’adroguer‒ i conformadors de la materialitat, sobretot domèstica, de la vida quotidiana d’un temps i d’un país. En un moment d’alta temperatura emocional, l’elenc aplegat rere uns ciris encesos ‒excurs vermell d’ombres allargades‒ suggereix una mena d’oratori. L’afusellament del Mateu, narració que recau sobre Ndongo, té el seu correlat escènic en unes taronges que cauen a terra.

El vol mental de la Colometa en el darrer enfilall, que recull la influència del monòleg de Molly Bloom ‒Rodoreda ha reconegut en alguna ocasió el seu deute estètic amb James Joyce‒, es desenvolupa en un espai del tot buidat, sobre una superfície brunyida i reflectant ‒màgicament transmutada per les llums de Carlos Marquerie‒ que fa pensar en un museu contemporani. Les actrius s’hi mouen en bloc, o bé es despleguen com un estol. El flux mental ‒passeig noctàmbul i al·lucinat pel passat‒ rebota contra la caixa escènica, receptacle d’un pensament esvalotat i en procés, plural com el cos actoral que l’ocupa i es prolonga en les ombres. El “crit tancat a dins” salta a l’exterior, multiplicat i incontestable.

El muntatge ofereix la deconstrucció d’una existència aparentment anodina i, alhora, pleníssima de coses, persones i tràngols vitals que ens fan viatjar de la innocència perplexa al desassossec més delirant, fins a arribar a una mena de treva. El tragí d’objectes sobre l’escenari tradueix la vida com un plegar, desplegar i replegar-se constant; un embrutar-se i un embrutir-se als quals, en algun moment, seguirà una endreça. I en aquest tràfec sense fi, el treball coral, impecable i commovedor, llisca com un engranatge precís. Hi ha un estudiat principi de variació en les recurrències que marquen el ritme intern, també pel que fa al moviment ‒a càrrec de Cecilia Colacrai‒. En dues ocasions Pérez Moya assumeix, descalça i amb un vestit blanc, l’alegre gracilitat d’una jove promesa en matrimoni. Per acatar l’imperatiu “Agenolla’t per dintre”, vuit de les actrius componen una genuflexió esglaonada o en diferit, descomposta en les diferents fases del moviment. Els desmais o caigudes són motius que es repeteixen en la partitura coreogràfica. I es fixa en les nostres retines la breu congelació del gest quan les intèrprets es passen algun objecte per col·locar-lo sobre l’escenari.

Al final de tot, el caragol de mar resta com l’únic element no humà sobre l’escenari. L’origen textual d’aquest element el trobem a un passatge en què la Natàlia, en veure el fòssil sobre una còmoda, s’imagina “aquell neguit del mar a dintre” i es pregunta si quan ningú no hi para l’orella continua tenint a dins la remor de les onades. En aquesta reflexió es troba la clau de volta de l’espectacle, que vol fer reviure a través de l’escolta ‒exemplificada a la perfecció per les actrius, delicades rellevistes d’una mateixa veu‒ el món interior de la Natàlia. El virtuós espai sonor dissenyat per Damien Bazin ‒ecos vocals i textuals, objectes microfonats, música que reverbera‒ busca amplificar la consciència d’una dona que, com tantes, va sostenir la vida dels altres mentre malbaratava la seva. És, sens dubte, una feliç conjuntura que la proposta coincideixi al TNC amb Flors i viatges, la instal·lació immersiva dels Cabosanroque.

Ana Prieto Nadal, Núvol, 5 octubre 2023
Todos somos Colometa

La tarea no era nada fácil. Adaptar La plaça del Diamant, una de las novelas más populares y queridad de Mercè Rodoreda, la gran escritora catalana del siglo XX. Pero cuando a Carlota Subirós se le pone una idea en la cabeza, no hay quin la pare. Rodeada de su equipo habitual de "sospechosos habituales", Subirós presenta un espectáculo diáfono y cerebral. Un capítulo más en la historia de las adaptaciones escénicas de La plaça del Diamant: en 2004, Joan Ollé dirigió una versión con tres actrices en el papel de Natàlia, y en 2014 lo convirtió en un monólogo para lucimiento de Lolita Flores. El TNC, a su vez, estrenó un gran montaje en 2007, adaptado por Josep María Benet i Jornet y dirigido por Toni Casares. No hay que olvidar el gran impacto que tuvo la versión cinematográfica de la novela en Cataluña, dirigida por Francesc Betriu en 1982: a Sílvia Munt todavia se la recuerda como la Colometa. Carlota Subirós, nuestra directora más germánica, nos ofrede su lectura teniendo en cuenta la historia de las representacions de este texto. Y lleva a Natàlia al siglo XXI. 

El espai escénico de Max Glaenzel, la iluminación de Carlos Marquerie y el vestuario de Marta Rafa convierten La plaça del Diamant en la prima lejana (y catalana) de El quadern daurat (Teatro Lliure, 2020). La caja blanca que se va llenando de cosas, la luz creadora que acompaña o se conflictúa con lo que sucede en escena, el vestuario elegante en negro y azul... Hay un hilo invisible que une a Doris Lessing con Mercè Rodoreda, y la "habitación propia" de Virginia Woolf se ha convertido aquí en la plaza pública que reclama el urbanismo ecofeminista. Una de las principales bazas de este montaje es la dramaturgia de Ferran Dordal, que convierte la novela en un relato en primera persona que fluye de forma muy natural, como un torrente de pensammiento, emocion y acción. La otra gran particularidad de esta puesta en escena es que tengamos a 11 intérpretes en el papel de Natàlia. Clara Aguilar es la primera en aparecer, y en la caracola de mar parece que ya adivina la historia: ella interpretará la música en directo durante todo el montaje. 

El escenario, convertido en una gran caja blanca, se irá llenando de objetos a medida que avance la acción, creando un dispositivo a medio camino entre la instalación artística y la exposición de pruebas policiales, Mercè Rodoreda sabía muy bien que los objetos tienen alma: su ausencia también deja huella. Quien no para de hablar (y de trabajar) durante toda la función son las actrices; ellas son las encargadas de crear, montar y desmontar esta escenografía efímera. Entre todas ellas, destaca la franqueza de Alba Pujol, la emoción de Màrcia Cisteró, la seguridad de Vanessa Segura y la dirección cristalina de Montse Estee. Lurdes Barba es la veterana del grupo, en esta familia intergenracioal de Natàlies, y sujeta el rifle con gran firmeza. Las jóvenes tienen menos tela que cortar: no me convence para nada esta Colometa vestida de blanco, danzando por el escenario como una ninfa despreocupada. La plaça del Diamant, leída con las gafas del siglo XXI, es la historia de generaciones enteras de mujeres en nuestro país. Y ahora Natàlia ha dicho "se acabó".
Oriol Puig Taulé, Babelia / El País, 7 octubre 2023
Com resquills de diamant 
No és la primera vegada que La plaça del diamant se sent a la sala Gran del Teatre Nacional. El 2007, Sílvia Bel encarnava la Colometa en aquest mateix escenari. Tampoc no ho és que la veu de la protagonista es multipliqui. Joan Ollé ja la va fragmentar en tres edats, com unes moires de Gràcia teixint el seu destí. Dos intents de teatralitzar la literatura. Carlota Subirós i Ferran Dordal han agafat la novel·la de Mercè Rodoreda com un mirall de paraules; l’han trencat i entre les miques han recollit onze resquills —onze Natàlies, onze intèrprets— que es claven en la pell dels espectadors per literaturitzar l’escenari sense circumloquis. 

Potser es manté el rastre de l’estructura del teatre grec clàssic, amb una reinterpretació de la figura del corifeu i del cor, i un petit gest a la mitologia amb la senyora Enriqueta transmutada en oracle. Però la determinació d’aquesta adaptació és inequívocament rendir-se a la potència literària de Rodoreda. L’encarnació de les actrius en el personatge és mínima, excepte en els capítols en què el drama d’una dona corrent desborda la distància de la narració. Subirós sap a qui ha de confiar aquests capítols de dolor entre la plèiade del seu irreprotxable repartiment perquè el públic es vegi, sense saber com, embargat d’emocions enmig d’un ascètic oratori laic. Les actrius passen per aquests moments àlgids com els missatgers maratonians, i posen als peus del públic trossos de vida amb l’extenuació —present o vaticinada— com a trofeu. I si totes dominen aquesta dansa col·lectiva —amb Clara Aguilar construint el paisatge sonor en directe—, Montse Esteve transmet, a més, aquesta determinació tràgica de les heroïnes de les pel·lícules d’Eisenstein. 

Dordal i Subirós han triat les pàgines que situen la Colometa al centre del conflicte de gènere i classe, fins i tot més enllà de la consciència que pogués albergar com a dona i treballadora, per fer-les esclafir dures i imperibles quan reflecteixen el masclisme, l’explotació o la misèria. Però, sobretot, fan relluir les metàfores delirants del dolor insuportable de l’existir que emergeixen entre el relat quotidià. 

Tot això ficat en un immens calaix blanc (disseny de Max Glaenzel), com la capsa de cartó de les fotografies oblidades, en què s’expandeix una meticulosa coreografia dels objectes que componen l’arxiu d’una vida. La relació entre l’objecte, la paraula i el recinte és fins i tot millor que el de les actrius amb aquest mateix espai, a vegades tendent a una accidental dispersió dels cossos. 
Juan Carlos Olivares, La Vanguardia, 12 octubre 2023

